b'\n_START_ARTICLE_\nArchiCAD\n_START_SECTION_\nOhjelmiston kuvaus\n_START_PARAGRAPH_\nArchiCAD on oliopohjainen, ja sen kehitys perustuu ajatukselle rakennuksen tietomallista (engl. BIM, Building information model). ArchiCAD tukee avointa IFC-tiedonsiirtomuotoa, jonka k\xc3\xa4ytt\xc3\xb6 rakennussuunnittelun mallien tiedonsiirtomuotona on yleistym\xc3\xa4ss\xc3\xa4._NEWLINE_ArchiCAD-mallin tietokantaa voidaan k\xc3\xa4sitell\xc3\xa4 API-ohjelmointirajapinnan kautta sek\xc3\xa4 lukea sit\xc3\xa4 ODBC-ajurin avulla. ArchiCADiss\xc3\xa4 on my\xc3\xb6s oma objektikieli GDL (Geometrical Description Language), joka mahdollistaa parametristen objektien toteutuksen. N\xc3\xa4it\xc3\xa4 objekteja voidaan hy\xc3\xb6dynt\xc3\xa4\xc3\xa4 rakennussuunnittelun apuna ja useat valmistajat ovat julkaisseet GDL-objektikirjastoja tuotteistaan. Valmistajat ja suunnittelijat voivat hy\xc3\xb6dynt\xc3\xa4\xc3\xa4 objekteja tiedon siirt\xc3\xa4misess\xc3\xa4 ja keskin\xc3\xa4isess\xc3\xa4 kommunikaatiossa. Valmistusvaiheessa mallin objektit voidaan siirt\xc3\xa4\xc3\xa4 suoraan tuotem\xc3\xa4\xc3\xa4rittelyiksi, jolloin esimerkiksi ty\xc3\xb6st\xc3\xb6koneille voidaan saada valmistustieto tiedostoina, ilman piirustusten tulkintaa._NEWLINE_Nyky\xc3\xa4\xc3\xa4n ohjelmaa k\xc3\xa4ytet\xc3\xa4\xc3\xa4n my\xc3\xb6s muiden suunnittelualojen, kuten talotekniikan ja rakennetekniikan, suunnitelmien yhdist\xc3\xa4miseen. Samalla k\xc3\xa4ytt\xc3\xa4j\xc3\xa4kunta on laajentunut rakennusliikkeisiin, insin\xc3\xb6\xc3\xb6ritoimistoihin ja rakennustuotevalmistajiin.\n_START_SECTION_\nHistoria\n_START_PARAGRAPH_\nArchiCADin kehitys alkoi vuonna 1982; tuolloin ohjelmalla osallistuttiin Unkarin valtion tiedekilpailuprojektiin, jossa haettiin ratkaisua ydinvoimalan peruskorjauksen mallinnukseen. Ohjelman alullepanija ja Graphisoft-yrityksen perustaja on fysiikan tohtori Gabor Bojar, joka ty\xc3\xb6skenteli aiemmin Budapestin yliopistossa. ArchiCAD kehitettiin nimenomaisesti arkkitehtisuunnitteluun, ja kehitt\xc3\xa4j\xc3\xa4tiimi koostuukin l\xc3\xa4hinn\xc3\xa4 arkkitehdeista._NEWLINE_Nykyisin ArchiCADi\xc3\xa4 myyd\xc3\xa4\xc3\xa4n noin sadassa maassa, ja se on k\xc3\xa4\xc3\xa4nnetty yli 25 kielelle. Useisiin maihin ohjelmisto ja objektikirjastot lokalisoidaan paikallisten rakennusm\xc3\xa4\xc3\xa4r\xc3\xa4ysten ja vaatimusten mukaisiksi. Suomessa ohjelmiston maahantuoja M.A.D. (Micro Aided Design Oy) on aktiivisesti mukana lokalisointity\xc3\xb6ss\xc3\xa4._NEWLINE_ArchiCADin uusi versio julkaistaan vuosittain. Tuorein versio, ArchiCAD 21, julkaistiin vuoden 2017 kes\xc3\xa4kuussa. Uusi versio sis\xc3\xa4lt\xc3\xa4\xc3\xa4 muun muassa odotetut porras- ja kaidety\xc3\xb6kalut ja Cinerender-renderointimoottorin. Lis\xc3\xa4ksi t\xc3\xb6rm\xc3\xa4ystarkastelusta tulee osa ArchiCADi\xc3\xa4. _NEWLINE_Graphisoftin osake-enemmist\xc3\xb6 siirtyi vuonna 2006 saksalaiselle Nemetschek Groupille, joka omistaa muun muassa Maxonin Cinema 4D:n ja VectorWorks-ohjelmat ja on kehitt\xc3\xa4nyt Allplan-ohjelmistoja.'